**Zmluva o prenájme nebytových priestorov**

**Zmluvné strany:**

**Prenajímateľ: Obec Gruzovce**

**Obecný úrad Gruzovce č.1**

**067 22 Gruzovce**

**IČO: 00690091**

(ďalej len ako „prenajímateľ“)  
  
a

**Nájomca: GIBA-STAV s.r.o.**

**Juh 1056/19**

**093 01 Vranov n.T.**

**IČO: 50002147**

IČO: 987654321  
**zastúpená: Ján Bango, konateľ**

Spoločnosť je zapísaná v Obchodnom registri Okresného súdu Prešov, vložka č. 32015P  
(ďalej len ako „nájomca“).

uzatvárajú dnešného dňa podľa ustanovenia § 3 zákona č. 116/1990 Zb. o nájme a podnájme nebytových priestorov v znení neskorších predpisov a podľa zákona č. 40/1964 Zb. Občiansky zákonník v znení neskorších predpisov túto zmluvu o nájme nebytových priestorov s nasledovným obsahom:

**Čl. I.  
Predmet nájmu**

**1.**Prenajímateľ prenecháva a nájomca preberá do nájmu nebytové priestory – pri Obecnom úrade Gruzovce č.1, na pozemku parc. č. 24/2, katastrálne územie Gruzovce.

**2.**List vlastníctva tvorí prílohu č. 1 tejto zmluvy.

**Čl. II.  
Účel nájmu**

**1.**Nájomca je oprávnený užívať priestory uvedené v Čl. I., bod 1 tejto zmluvy v súlade so všeobecne záväznými právnymi predpismi, a to pre svoju podnikateľskú činnosť v súlade s predmetom činnosti uvedenom v obchodnom registri, najmä na skladové účely.

**Čl. III.  
Doba nájmu**

**1.**Nájomná zmluva sa uzatvára na dobu určitú v trvaní od 03.08.2019 do 31.08.2019.

**2.**Odovzdanie a prevzatie predmetu nájmu vykonajú strany fyzickou prehliadkou priestorov.

**Čl. IV.  
Nájomné**

**1.**Prenajímateľ a nájomca sa dohodli na cene za užívanie predmetu nájmu podľa tejto zmluvy vo výške:1810€ s DPH.

**2.**Nájomné je splatné najneskôr do 15-teho dňa mesiaca od ukončenia nájmu. Za deň úhrady sa považuje deň pripísania úhrady nájomného na bankový účet prenajímateľa alebo deň prevzatia hotovosti do pokladnice prenajímateľa.

**3.**V prípade, že sa nájomca omešká s úhradou nájomného, je povinný zaplatiť prenajímateľovi úrok z omeškania vo výške 5% z dohodnutej ročnej ceny prenájmu až do dňa zaplatenia.

**Čl. V.  
Úhrada služieb spojených s nájmom nebytových priestorov**

**1.**Prenajímateľ bude poskytovať nájomcovi nasledovné služby: dodávka elektrickej energie a pitnej vody.

**Čl. VI.  
Práva a povinnosti prenajímateľa a nájomcu**

**1.**Prenajímateľ je povinný:  
a) odovzdať predmet nájmu uvedený v Čl. 1, bod 1 tejto Zmluvy v stave spôsobilom na užívanie na dojednaný účel,  
b) umožniť nájomcovi užívať predmet nájmu za podmienok dohodnutých touto zmluvou a zabezpečiť mu plný a nerušený výkon práv spojených s nájmom,  
c) zabezpečiť udržiavanie podstaty budovy a pozemkov,  
d) riadne a včas poskytovať nájomcovi služby, na ktoré sa zaviazal v tejto zmluve.

**2.**Prenajímateľ je oprávnený:  
a) vykonať stavebné úpravy alebo iné podstatné zmeny týkajúce sa predmetu nájmu počas trvania tejto nájomnej zmluvy len so súhlasom nájomcu,  
b) poverenými osobami vykonávať kontrolu, či nájomca užíva predmet nájmu riadnym spôsobom v súlade s ustanoveniami zmluvy a ďalšími právnymi a všeobecne záväznými právnymi predpismi, a za týmto účelom je oprávnený vyžadovať prístup do prenajatých priestorov, avšak vždy za prítomnosti nájomcu.

**3.**Nájomca je povinný:  
a) užívať predmet nájmu len na účel dohodnutý touto zmluvou, zmeniť dohodnutý účel užívania je možné len s písomným súhlasom prenajímateľa,  
b) užívať predmet nájmu s riadnou starostlivosťou tak, aby sa čo najviac znížila alebo úplne zamedzila možnosť ich poškodenia alebo zničenia,  
c) odovzdať predmet nájmu po skončení nájmu v stave, v akom ich prevzal, s prihliadnutím na obvyklé opotrebenie a zmeny vykonané na základe písomného súhlasu prenajímateľa.

**4.**Nájomca nie je oprávnený vykonávať stavebné a iné úpravy týkajúce sa predmetu nájmu bez predchádzajúceho písomného súhlasu prenajímateľa. Nájomca môže požadovať úhradu nákladov spojených so zmenou predmetu nájmu len vtedy, ak mu bol udelený predchádzajúci písomný súhlas a prenajímateľ sa v tomto súhlase zaviazal uhradiť tieto náklady.

**5.**Nájomca nie je oprávnený prenechať predmet nájmu, a to ani časť prenajatých priestorov do nájmu, podnájmu alebo výpožičky ďalším tretím osobám a nesmie tento majetok ani žiadnym iným spôsobom zaťažiť, bez predchádzajúceho písomného súhlasu prenajímateľa.

**6.**Prenajímateľ nezodpovedá nájomcovi za škody spôsobené krádežou a inou násilnou činnosťou v prenajatých priestoroch.

**Čl. VII.  
Skončenie nájmu**

**1.**Prenajímateľ a nájomca sa dohodli, že nájom sa končí 31.08.2019.

**2.**Prenajímateľ a nájomca môže písomne vypovedať túto zmluvu pred uplynutím času len z dôvodov uvedených v §9 ods. 2 a 3 Zákona č. 116/1990 Zb. o nájme a podnájme priestorov, v znení neskorších predpisov.

**3.**Nájom je možné skončiť kedykoľvek na základe písomnej dohody obidvoch zmluvných strán.

**Čl. VIII.  
Záverečné ustanovenia**

**1.**Zmluvné strany môžu meniť alebo doplniť obsah tejto zmluvy len formou písomných dodatkov na základe dohody zmluvných strán.

**2.**Právne vzťahy výslovne neupravené v tejto zmluve sa riadia príslušnými ustanoveniami Občianskeho zákonníka, zákonom č. 116/19990 Zb. o nájme a podnájme priestorov v znení neskorších predpisov, ako aj platnými právnymi predpismi majúcimi vzťah k predmetu a účelu tejto zmluvy.

**3.**Zmluvné strany sa dohodli, že všetky spory, ktoré vzniknú z tejto zmluvy budú riešené (písomne a zrýchlenou formou) rozhodcom ustanoveným do funkcie "vybranou osobou" podľa § 6 ods. 3 zákona č. 244/2002 Z.z. o rozhodcovskom konaní, a to spoločnosťou Rozhodcovské konanie SR s.r.o, so sídlom: Žilinská 14, 81105 Bratislava (www.rozh.sk) podľa pravidiel zverejnených v Obchodnom vestníku č. 96/2016, značka: O000260. Rozhodcovské konanie bude vedené v súlade s právnymi predpismi SR a to jedným rozhodcom. Účastníci sa podrobia rozhodcovskému konaniu a rozhodnutiu.

**4.**Zmluvné strany prehlasujú, že zmluvu si prečítali, súhlasia s jej obsahom a na znak súhlasu ju podpisujú.

V Gruzovciach, dňa 03.08.2019.

Obec Gruzovce GIBA-STAV s.r.o.

( prenajímateľ ) ( nájomca )

**Prílohy:**1. List vlastníctva